মুদ্রানীতি সংশোধন: বাজারে টাকার প্রবাহ বাড়ানোর সিদ্ধান্ত
বাজারে টাকার প্রবাহ আরও বাড়ানোর সিদ্ধান্ত নিয়েছে বাংলাদেশ ব্যাংক। এর আওতায় দেশের অভ্যন্তরীণ ঋণপ্রবাহ বাড়ানো হবে। সরকারি খাতে ঋণপ্রবাহ বৃদ্ধির কারণে বেসরকারি খাতেও এর ইতিবাচক প্রভাব পড়বে। এ ছাড়া শেয়ারবাজারেও টাকার প্রবাহ বাড়ানো হবে। রফতানি বাণিজ্য, বিনিয়োগ বৃদ্ধি, কর্মসংস্থান সৃষ্টি এবং শেয়ারবাজার চাঙ্গা করার স্বার্থে কেন্দ্রীয় ব্যাংক এসব সিদ্ধান্ত নিয়েছে। রোববার কেন্দ্রীয় ব্যাংকের মানিটারি পলিসির সভায় এসব সিদ্ধান্ত নেয়া হয়। কেন্দ্রীয় ব্যাংকের গভর্নর ফজলে কবিরের সভাপতিত্বে অনুষ্ঠিত এ সভায় ঊর্ধ্বতন কর্মকর্তারা উপস্থিত ছিলেন।





এ প্রসঙ্গে কেন্দ্রীয় ব্যাংকের সাবেক গভর্নর ড. সালেহউদ্দিন আহমেদ যুগান্তরকে বলেন, মুদ্রানীতি সংশোধনের মূল লক্ষ্য হওয়া উচিত ছিল বেসরকারি খাতে ঋণপ্রবাহ বৃদ্ধি। কিন্তু সেটি না করে কেন্দ্রীয় ব্যাংক সরকারি খাতে ঋণপ্রবাহ বাড়ানোর সিদ্ধান্ত নিয়েছে। সরকারি খাতে ঋণপ্রবাহ বাড়ানো হলে অর্থের অপচয় হওয়ার আশঙ্কা রয়েছে। এতে মূল্যস্ফীতির হার বেড়ে যেতে পারে। এই ধরনের সিদ্ধান্ত হিতে বিপরীত হতে পারে। কেন্দ্রীয় ব্যাংক যদিও মনে করে এতে বেসরকারি বিনিয়োগ বাড়বে। কিন্তু বিনিয়োগ বাড়ানোর জন্য যেসব পদক্ষেপ দরকার সেগুলোর কিছুই নেয়া হয়নি।




সূত্র জানায়, চলতি অর্থবছরের মুদ্রানীতিতে সংশোধনী এনে কেন্দ্রীয় ব্যাংক থেকে ওইসব সিদ্ধান্ত নেয়া হয়েছে। সাম্প্রতিক সময়ে দেশের অর্থনীতির বিভিন্ন সূচকগুলোয় নেতিবাচক অবস্থা দেখা দিয়েছে। এগুলোয় বিনিয়োগ বাড়ানো এবং সূচকগুলো ইতিবাচক অবস্থায় ফিরিয়ে আনতে কেন্দ্রীয় ব্যাংক এসব পদক্ষেপ নিয়েছে।
এ বিষয়ে বাংলাদেশ রফতানিকারক সমিতির সভাপতি আবদুস সালাম মুর্শেদী যুগান্তরকে বলেন, বেসরকারি খাতে ঋণপ্রবাহ বাড়ানোর বিষয়টি খুব জরুরি ছিল। কিন্তু সেটি নেয়া হয়নি। তবে সরকারি খাতে ঋণপ্রবাহ বাড়লে বেসরকারি খাত কিছুটা লাভবান হবে। কেননা অবকাঠামো নির্মিত হলে এর সুফল বেসরকারি খাতই পাবে।
বৈঠকের সিদ্ধান্ত অনুযায়ী, দেশের অভ্যন্তরীণ ঋণপ্রবাহ আরও দেড় শতাংশ বাড়ানো হবে। আগামী জুন পর্যন্ত অভ্যন্তরীণ ঋণপ্রবাহ বাড়ানোর কথা ছিল ১৫ দশমিক ৯ শতাংশ। নতুন সিদ্ধান্ত অনুযায়ী এ হার বাড়ানো হবে ১৭ দশমিক ৪ শতাংশ। এর মধ্যে একই সময়ে সরকারি খাতে ঋণপ্রবাহ বাড়ানোর কথা ছিল ২৪ দশমিক ৩ শতাংশ। এই হার আরও ১৩ দশমিক ৪ শতাংশ বাড়িয়ে ৩৭ দশমিক ৭ শতাংশ করা হবে। একই সঙ্গে বেসরকারি খাতে ঋণপ্রবাহ ১৪ দশমিক ৮ শতাংশে অপরিবর্তিত রাখা হয়েছে। এর ফলে বেসরকারি খাতে ঋণপ্রবাহ আগের অবস্থায় রাখা হলেও সরকারি খাতে বেশি মাত্রায় ঋণপ্রবাহ বাড়ানোর সিদ্ধান্ত হয়েছে। এ প্রসঙ্গে কেন্দ্রীয় ব্যাংক মনে করছে, বেসরকারি খাতে ঋণের চাহিদা খুব বেশি বাড়ছে না। গত ডিসেম্বর পর্যন্ত এ খাতে ঋণপ্রবাহ বাড়ানোর লক্ষ্যমাত্রা ছিল ১০ শতাংশ। কিন্তু তার চেয়ে কম বেড়েছে। যে কারণে সংশোধিত মুদ্রানীতিতে এ খাতে ঋণপ্রবাহ বাড়ানো হয়নি। তবে সরকারি খাতে ঋণপ্রবাহ বাড়ানোর ফলে বেসরকারি খাতেও এর ইতিবাচক প্রভাব পড়বে। কেননা, সরকারি খাতে ঋণপ্রবাহ বাড়ার কারণে যেসব অবকাঠামো নির্মিত হবে সেগুলো ব্যবহারে বেসরকারি খাত এগিয়ে আসবে। তখন বেসরকারি খাতে ঋণপ্রবাহ বাড়বে।
সিদ্ধান্ত অনুযায়ী, অভ্যন্তরীণ ঋণপ্রবাহ বাড়াতে গিয়ে বাজারে টাকার প্রবাহও বাড়ানো হবে। আগামী জুন পর্যন্ত বাজারে টাকার প্রবাহ বাড়ানোর কথা ছিল সাড়ে ১২ শতাংশ। এটি আরও দশমিক ৫ শতাংশ বাড়িয়ে ১৩ শতাংশ করা হয়েছে।
এ বিষয়ে কেন্দ্রীয় ব্যাংকের এক সংবাদ বিজ্ঞপ্তিতে বলা হয়, আগামী অর্থবছরের বাজেটে জিডিপি প্রবৃদ্ধির হার ধরা হয়েছে ৮ দশমিক ২ শতাংশ। সংশোধিত মুদ্রানীতির ফলে প্রবৃদ্ধির হার এর কাছাকাছি থাকবে বলে তারা মনে করে।
উল্লেখ্য, বর্তমানে গভর্নর ফজলে কবির গত বছরের ৩১ জুলাই চলতি অর্থবছরের জন্য মুদ্রানীতি ঘোষণা করেন।

বাজারে টাকার প্রবাহ আরও বাড়ানোর সিদ্ধান্ত নিয়েছে বাংলাদেশ ব্যাংক। এর আওতায় দেশের অভ্যন্তরীণ ঋণপ্রবাহ বাড়ানো হবে। সরকারি খাতে ঋণপ্রবাহ বৃদ্ধির কারণে বেসরকারি খাতেও এর ইতিবাচক প্রভাব পড়বে। এ ছাড়া শেয়ারবাজারেও টাকার প্রবাহ বাড়ানো হবে। রফতানি বাণিজ্য, বিনিয়োগ বৃদ্ধি, কর্মসংস্থান সৃষ্টি এবং শেয়ারবাজার চাঙ্গা করার স্বার্থে কেন্দ্রীয় ব্যাংক এসব সিদ্ধান্ত নিয়েছে। রোববার কেন্দ্রীয় ব্যাংকের মানিটারি পলিসির সভায় এসব সিদ্ধান্ত নেয়া হয়। কেন্দ্রীয় ব্যাংকের গভর্নর ফজলে কবিরের সভাপতিত্বে অনুষ্ঠিত এ সভায় ঊর্ধ্বতন কর্মকর্তারা উপস্থিত ছিলেন।